
Aktigráfiás jelek feldolgozási és elemzési módszereinek hatása az emberi mozgás skálafüggetlenségének jellemzésére

Az emberi dinamika skálafüggetlen jelleget mutat mind a térbeli mozgás, mind a motorikus aktivitás esetében, azonban különböző vizsgálatok eltérő, néhol egymásnak ellentmondó modellekhez vezettek. Az emberi motorikus aktivitás mérését ún. aktigráffal gyakran alkalmazzák orvosi célú kutatásokban. A konkrét aktivitásszámolási, és a kapott aktivitásjeleken alkalmazott statisztikai elemzési módszerek azonban eltérőek lehetnek a releváns tanulmányok esetében és általában nem dokumentáltak. A kutatás célja a szakirodalomban született eltérő modellek okának vizsgálata volt, azt feltételezve, hogy ezek nem csupán az eltérő mintacsoportok használata miatt keletkeztek, hanem a nem egységes feldolgozási és elemzési módszerek okozták őket. Ezzel szemben a kutatócsoport korábban megmutatta, hogy a gyorsulásjelek, és az aktivitásjelek spektruma is egy univerzális, spektrális skálafüggetlenséget jelentő, 1/f zaj alapú karakterisztikát követ, a módszertantól függetlenül.
A különböző metodológiai eltérések hatásának vizsgálatához a kutatócsoport által 42 alanyon mért nyers gyorsulásadatokat használtam fel. A releváns tanulmányokban közölt információk alapján igyekeztem reprodukálni az azokban alkalmazott aktivitásmeghatározási (előfeldolgozás, aktivitásmetrika), eloszlásszámolási (PDF/CCDF, rescale, pool) és modellillesztési módszereket (MLE/LS, illesztési tartomány, jóság), majd összehasonlítani az ezekkel kapott eredményeket.
Szisztematikusan vizsgáltam a különböző feldolgozási, illetve modellillesztési lépések hatását az illesztett modellekre. Eredményeim azt mutatják, hogy egy adott mért adatsorból eltérő, a szakirodalomban fellelhető feldolgozási módszerekkel meghatározott aktív és passzív szakaszok eloszlása jelentősen különbözhet, amit publikáltunk is egy konferenciaközleményben. Továbbá, a különböző kutatások eltérő modellillesztési módszereit a saját adatsorainkon alkalmazva, a választott megközelítés és paraméterek függvényében is más-más eredményeket kaptam.
Az elért eredmények alapján látható, hogy a metodológiai különbségek együttesen nagymértékben befolyásolják a statisztikai elemzéssel levont következtetéseket ugyanazon mintacsoport esetében is, míg az eltérő módszerrel meghatározott aktivitásértékek spektrumai univerzális 1/f zaj alapú karakterisztikát követnek. Ez megerősíti, hogy az emberi aktivitás skálafüggetlensége robusztusabban vizsgálható frekvenciatartományban.



